SET ต้นสัปดาห์หน้าระวัง Sell on Fact จับตาประกาศงบ บจ. Q2
โบรกฯเตือนการลงทุนในสัปดาห์หน้า อาจจะมี Sell on Fact ในช่วงต้นสัปดาห์ เกี่ยวกับการเก็งผลการประชุมกลุ่มผู้นำยูโรโซน ขณะที่แนะนำจับตาประกาศผลการดำเนินงานใน Q2/58 ที่จะทยอยออกมา
10 ก.ค. 2558

นายประกิต สิริวัฒนเกตุ ผู้จัดการฝ่ายกลยุทธ์การลงทุน บล.เอเชีย พลัส เปิดเผยถึงตลาดหุ้นไทยวันนี้ (10 ก.ค.) ปรับตัวขึ้นสอดคล้องกับตลาดหุ้นอื่นในภูมิภาคเอเชียที่เคลื่อนไหวในแดนบวก รับผลบวกจากการที่กรีซส่งแผนปฏิรูปให้กับเจ้าหนี้พิจารณา ซึ่งเป็นสัญญาณที่ดีว่ากรีซมีโอกาสไม่ผิดนัดชำระหนี้ นอกจากนี้ ยังมีแรงหนุนจากการรีบาวน์เชิงเทคนิคของตลาดหุ้นจีนและฮ่องกงในวันนี้ช่วยหนุนตลาดหุ้นในเอเชีย แต่ตลาดหุ้นไทยก็ยังมีแรงขายทำกำไรออกมาบ้างในภาคบ่าย
แนวโน้มการลงทุนในสัปดาห์หน้า อาจจะมี Sell on Fact ในช่วงต้นสัปดาห์ เกี่ยวกับการเก็งผลการประชุมกลุ่มผู้นำยูโรโซนจะยอมรับแผนปฏิรูปของกรีซหรือไม่ในวันอาทิตย์นี้ ซึ่งเป็นปัจจัยที่ยังต้องติดตาม และหลังจากนั้นคาดว่านักลงทุนจะกลับมาสนใจปัจจัยภายในประเทศมากขึ้น
โดยเฉพาะการทยอยประกาศผลการดำเนินงานในไตรมาส 2/58 ที่จะทยอยออกมา ซึ่งมีโอกาสที่นักวิเคราะห์ฯจะปรับลดประมาณการการเติบโตกำไรของบริษัทจดทะเบียนในปีนี้ เนื่องจากคาดการณ์ว่าผลการดำเนินงานของบริษัทจดทะเบียนในไตรมาส 2/58 จะออกมาแย่ ซึ่งเป็นปัจจัยฉุดให้ดัชนีฯยังไม่สามารถไปไหนได้ไกลในสัปดาห์หน้า
 
ที่มา: สำนักข่าวอินโฟเควสท์